ආගමික අරමුණකින් පවත්වන බිලි පූජාවලදී වුවත් සත්ත්වයින් ඝාතනය කිරීම සඳහා ගෝ ඝාතක පනත යටතේ බලපත්‍රයක් ලබා ගත යුතු යැයි ශ්‍රේෂ්ඨාධිකරණය ඊයේ (3) තීන්දු ක‍ළේය.ආගමට සම්බන්ධ ක්‍රියාවළියකදී වුවද කිසිවකුට රටේ නීතීය අභිබවා යා‍ නොහැකි යැයිද ශ්‍රේෂ්ඨාධිකරණය වැඩි දුරටත් අවධාරණය කෙළේය.අග විනිසුරු මොහාන් පීරිස් ,කේ.ශ්‍රීපවන් සහ රෝහිණි මාරසිංහ යන විනිශ්චය මණ්ඩලය මෙම තීන්දුවට එනු ලැබුවේ මුන්නේශ්වරන් ශ්‍රී භද්‍රකාලි අම්මාන් කෝවිලේ වාර්ෂික බිලි පූජාව සඳහා සිදු කෙරෙන සත්ත්ව ඝාතනය මගින් ගෝ ඝාතන පනත සහ සත්ත්ව හිංසන පනත උල්ලංඝණය වන බැවින් සත්ත්ව බිලී පූජාව සඳහා බලපත්‍රයක් ලබා ගත යුතු යැයි අභියාචනාධිකරණය දී තිබූ තීන්දුව අනුමත කරමිනි.මෙම බිලි පූජාවේදී ගෝ ඝාතක පනත සහ සත්ත්ව හිංසන පනතට පටහැනිව නීතී වි‍රෝධි ලෙස සත්ත්වයින් ඝාතනය කරන බව සඳහන් කරමින් සත්ත්ව විරෝධි සහ ‍බෞද්ධ සංවිධාන කිහිපයක් විසින් අභියාචනාධිකරණයේ පවරා තිබූ රිට් පෙත්සම විභාගයට ගැනීමෙන් පසු දී තිබු තීන්දුවට එරෙහිව මුන්නේශ්වරන් කෝවිලේ පාලක මණ්ඩලය ශ්‍රේෂ්ඨාධිකරණයට ඉදිරිපත් කර තිබූ අභියාචනය විභාගයට ගැනීමෙන් පසු එළැඹුණු තීන්දුව අග විනිසුරුවරයා ප්‍රකාශයට පත් කළේය.අභියාචනාධිකරණයේදී මෙන්ම ශ්‍රේෂ්ඨාධිකරණයේදී පැවැත්වුණු පෙත්සම් විභාගවලදී මුන්නේශ්වරන් පාලක මණ්ඩලය වෙනුවෙන් පෙනී සිටි නීතීඥවරුන්ගේ මතය වූයේ බිලි පූජාවේදී සත්ත්ව ඝාතනය සිදු කරනු ලබන්නේ විකිණීම සඳහා නොවන බැවින් ඒ සඳහා බලපත්‍රයක් අවශ්‍ය නොවන බවයි.එසේ වුවත් සත්ත්වයින් ඝාතනයේදී ප්‍රවාහණය කිරීම ,ඝාතනය කිරීම සහ මස් කිරීම යන කරුණු ‘වෙළඳාම’යන නිර්වචනයට ඇතුළත් වන හෙයින් ඒ ක්‍රියාවන් ආගමික කටයුත්තකදී සිදු කිරීමේදී වුව ද බලපත්‍රයක් ලබා ගත යුතු යැයි ශ්‍රේෂ්ඨාධිකරණයේ මතය විය.නීතියට පටහැනිව සත්ත්ව බිලි පූජා සිදු කළහොත් එයට එරෙහිව පියවර ගැනීමට ‍පොලිසියට බලය ඇති බව ද තීන්දුව වැඩිදුරටත් සඳහන් කරයි.නීතීපතිවරයා වෙනුවෙන් නියෝජ්‍ය සොලිසිටර් ජනරාල් පාරින්ද රණසිංහ ,බෞද්ධ සංවිධාන වෙනුවෙන් ජනාධිපති නීතීඥ මනෝහරද සිල්වා සහ සත්ත්ව හිංසන සංවිධාන වෙනුවෙන් රාජා ඩෙප් මහත්වරුන් පෙනී සිටියහ.